་སླེབས། །ཡང་ན་བུ་མེད་གཅིག་གིས་ནད་ཀག་བསླངས། །ཉི་མ་ཞུད་ཁའི་དར་ཟབ་ནག་པོས་གདོན།། ༈ ལྷ་ས་ཐ་མས་མ་ཆོག་བྱང་ཤར་གྱི། །བན་སྒོམ་རྟ་མི་རྐང་ཐང་ལག་ནས་ནི། །འོང་བའི་རྫས་སེར་ཁྱིམ་སྨད་གཡས་འདུག་གདོན། །མནའ་ཟོས་ཉེས་པ་ཡོད་འདྲ་མནའ་བཤགས་འབད།། ༈ ཁྱིམ་ས་ཐ་མ་གཉིས་བབ་བྱང་ཕྱོགས་ཀྱི། །བུ་མེད་ལག་ནས་བྱུང་བའི་རྫས་སྔོ་ནག །ཁྱིམ་སྨད་དུ་ཡོད་བྱི་ཕག་ཟླ་ནང་འབྱོར། །ཡང་ན་ཆུ་ཆེན་འགྲམ་དུ་དུས་མིན་སོང་། །ཀླུ་ལ་གདོང་ཐུག་སོང་བས་མ་ཉན་ནོ།། ༈ ཕྱི་ས་ཐ་མ་ངོ་མཐོ་བུ་སྲིང་ཚ། །ཁྱིམ་ཚེས་མགྲོན་པོ་ཁྱི་ཁྲིད་ཤ་ཁྲག་དང་། །སྤྱད་ནག་ཟས་ངན་རྗེས་འབྲང་གཤེད་འདྲེ་དང་། །མོ་འདྲེའི་གདོན་ནོ་གནས་དེར་གཉིས་བབ་ན། །ཕྱི་དྲོ་མུན་རུབ་མགྲོན་པོའི་རྗེས་འབྲང་བའི། །འགག་འདྲེ་རབས་ཆད་འདྲེ་གནོད་ཡང་ན་ནི། །འཕང་ཆ་བྱེ་རུ་ཁབ་འབུག་ལྷྭམ་སོགས་གདོན། །བཞི་བབ་ཁྱི་ཟླའི་ཚེས་པ་དགུ་སོགས་སམ། །ལོ་ནི་གཅིག་གཉིས་གོང་ནས་རབས་ཆད་དམ། །དབུལ་པོའི་ལག་ནས་བྱུང་བའི་རྫས་སེར་དང་། །གོ་ཆ་དཔྱད་ཆའི་རིགས་ཀྱི་གདོན་པའི་ངོ་། །ལྷ་ས་ཆེ་འབྲིང་གཉིས་ཀ་ངན་གྱུར་ན། །ལྷ་ལ་ཐེ་ཚོམ་ཤོར་བས་ཕྲག་དོག་གནོད། །ཁྱིམ་ས་ཆེ་འབྲིང་གཉིས་ཀ་ངན་གྱུར་ན། །དཔྱད་ནག་ཐན་འདྲེ་དག་གིས་བསླང་ངོ་ཡིན། །དེ་དག་སྤང་ནས་རིགས་མཐུན་རིམ་གྲོ་བྱ།། ༈ ད་ནི་རིགས་རྒྱུད་སྲིད་ཀྱི་མོ་འདེབས་ན། །ལྷ་ས་དང་པོ་སྲུང་མདའ་མ་འགྱེལ་དགོས། །ཁྱིམ་ས་བར་མ་མ་སྤང་མ་གཏོང་དགོས། །ལྷ་ས་ཐ་མ་རྩེ་ར་མ་ཞིག་དགོས། །ལྷ་ས་བར་མ་ཐ་མ་ཁྱིམ་པ་འབྲིང་། །བཙན་ས་གསུམ་ཞེས་སྲིད་ཀྱི་ཆུ་མིག་འདི། །བཟང་དགོས་གཉིས་བབ་ངན་པས་སྲིད་སློང་བྱ། །ཐམས་ཅད་བཟང་ན་སྲིད་འབྱུང་ལྡོག་ན་མིན། །མ་པང་རྩེ་རར་གཉིས་དང་ཕྱི་ཐར་གཅིག །བབ་ན་ཆུང་སྲིའི་ཚང་བཅས་སྲི་གནོན་བྱ། །རུ་སོད་ཁྱིམ་སར་བབ་ན་གནམ་ཐེའུ་དང་། །ཀླུ་བཅོས་བྱ་བ་ལེའུ་གཞན་ལ་བཅོལ། །ཕོ་སར་གསུམ་བབ་བུ་ཕོ་འབྱུང་བ་དང་། །ཁྱིམ་ས་འབྲིང་པོར་གསུམ་བབ་བུ་མོ་འབྱུང་། །བཞི་བབ་སྲིད་ཁ་སྲ་ལ་མཐར་མང་འཕེལ།། ༈ འདོ་བ་རྟ་ལ་ལྷ་ས་ཐ་མ་རུ། །གཅིག་གསུམ་བཞི་བབ་བཟང་ཞིང་གཉིས་བབ་ལ། །ཕྱི་ས་དང་པོར་གསུམ་བྱུང་གོད་ངོ་ཡིན།། ༈ རྟ་རྒྱུག་མོ་ནི་ལྷ་སར་གཅིག་གམ་གསུམ། །རྟ་ས་དང་ནི་ཕྱི་ས་ཐ་མར་གཅིག །བབ་ནས་ལན་གསུམ་རྒྱུག་ཅིང་མགྱོགས་དར་ལོན།། ༈ ཕྱུགས་ཀྱི་མོ་འདེབས་ཁྱིམ་ས་ཐ་མར་ལྟ། །གཅིག་གསུམ་བཞི་བཟང་གཉིས་དང་ཕྱི་ས་ནི། །གོང་མར་གསུམ་བབ་གོད་ངོ་སློང་ངོ་ཡིན།། ༈ ཁྱི་ཕག་མོ་ནི་ཕྱི་ས་ཐ་མར་ལྟ།། ༈ ཆང་ལ་ཁྱིམ་ས་ཆེ་འབྲིང་ཆུང་གསུམ་པོ། །ཆང་རྫིའུ་ཆང་ཚང་ཐེམ་ཁ་གསུམ་དུ་དཔྱད། །གཅིག་གསུམ་བཟང་ལ་བཞི་འབྲིང་གཉིས་བབ་ངན། །ཕོ་ས་མོ་ས་ཆེ་འབྲིང་ཆུང་གསུམ་པོ། །ཆང་མཁན་སྡོད་ས་ཕོ་མོ་རྒན་འབྲིང་གཞོན། །གཅིག་པ་གང་བབ་དེ་ཡི་བཙོ་མཁན་བཟང་།། ༈ རག་དང་ཞོ་ཡི་མོ་ཡང་དེ་བཞིན་ནོ།། ༈ མཛའ་བཤེས་ལ་སོགས་ཕན་ཚུན་དུས་བཏབ་པ། །ཨེ་འཛོམ་གོང་དུ་གཅིག་གཅིག་བཞི་བབ་ན། །དོན་བཅས་འཕྲད་འཛོམ་ཁྱིམ་ས་འབྲིང་པོ་དེར། །གཅིག་གམ་གསུམ་བྱུང་ཕན་ཚུན་སྙིང་དགའ་འབྱུང་། །གཉིས་བཞི་མི་ལེགས་ལྟ་ས་ཕོ་ས་ལ། །གཉིས་རེ་ཕྱི་ས་གོང་མར་གཅིག་གམ་གསུམ། །བབ་ན་མི་འཕྲད་འཕྲད་ཀྱང་དོན་ཉམས་ངན། །ཕྱི་ས་ཐ་མར་གཅིག་གསུམ་ཁ་སྨྲས་འབྱུང་།། ༈ དགྲ་རྐུན་ཡོད་མེད་རང་ས་ཁྱིམ་ས་འབྲིང་། །དག་ལ་གཉིས་དང་ཕྱི་ས་དང་པོ་ལ། །གཅིག་བབ་ལ་ཁའི་དགྲ་ཇག་རྐུན་ཆེན་ངོ་། །ཕྱི་ས་བར་གཅིག་རི་སྐེད་དགྲ་སྤྱང་ངོ་། །ཕྱི་ས་ཐ་གཅིག་རི་གཤམ་རྐུན་བུའི་ངོ་། །རང་ས་ཁྱིམ་ས་བཟང་ཞིང་སྒོ་ཐེམ་དོམ། །ཤོར་བ་མི་སྲིད་དགྲ་སར་གཅིག་གསུམ་བབ། །ངན་ཞིང་གཉིས་བཞི་བརྩེགས་སམ་བབ་ཀྱང་རུང་། །དགྲ་མགོར་དམུ་གབ་ཁེབས་པས་འཇིགས་མི་དགོས།། ༈ རང་ཉིད་རྒྱལ་ཕམ་བརྟགས་པ་རང་ས་དང་། །ཁྱིམ་ས་མཐོ་ལ་དགྲ་ས་དམའ་ན་རང་། །རྒྱལ་ཞིང་དགྲ་ས་མཐོ་ན་ཕ་རོལ་རྒྱལ།། ༈ ངན་སྔགས་མཐུ་གཏད་ཁ་མཆུ་གཡུལ་འགྱེད་ཀྱིས། །གཞན་ཕྱོགས་ཐུབ་མིན་གོང་གི་རིགས་པས་འཕྲུལ།། ༈ ཚོང་གི་རྒྱལ་ཕམ་ལྷ་ས་ཕོ་ས་དང་། །མོ་སྙིང་ལ་ནི་གཅིག་གསུམ་བབ་ན་བཟང་། །ཕྱི་ས་བར་མ་གཅིག་གམ་གསུམ་ཡོད་ན། །དོན་དེ་རང་གིས་ལོན་ཅིང་སྒོ་ཐེམ་ལ། །གཉིས་དང་གསུམ་བབ་གནམ་སྒོ་བྱེ་ན་བཟང་། །ཕྱི་ས་གོང་འོག་ཆགས་ན་ཕ་རོལ་ཕམ། །ཁྱིམ་ས་བར་མར་གཉིས་སམ་བཞི་བབ་ན། །ཟང་ཟིང་མི་ལོན་ལོན་ཡང་རང་ཉིད་ཕམ། །རུ་སོད་གོང་རྒྱུག་དམར་གྱི་ཚོགས་ལ་བཟང་། །བཞི་བབ་མང་ན་ཚོང་ཁ་སྲ་བའི་རྟགས། །སྤྱིར་ནི་རྐུ་ཇག་ཚོང་གི་མོ་རྣམས་ལ། །རང་ས་བཟང་ཞིང་གྲོགས་ཆེ་ནང་ལ་སྟོང་། །དགྲ་ས་ཕམ་པ་འདི་ནི་ཀུན་ལ་གཅེས། །གྲོགས་ངོ་དང་པོ་ཕྱི་རུ་སོང་ན་ཡང་། །ཐ་མ་ནང་བླང་བབ་ན་བཟང་བ་ཡིན། །གསེར་དངུལ་དརགྱི་ཚོང་ལ་མོ་སྙིང་གཅེས། །དེ་བཞིན་རང་རང་ས་མལ་དག་ལའང་དཔྱད།། ༈ བོར་སྟོར་རྙེད་དང་མི་རྙེད་མོ་འདེབས་ན། །ལྷ་ས་ཕོ་ས་ཁྱིམ་ས་འབྲིང་པོ་དང་། །སྒོ་ཐེམ་ནང་མར་གཅིག་གསུམ་བཞི་བབ་ཅིང་། །ཕྱི་ས་ཐ་མར་གཉིས་སམ་བཞི་བབ་ན། །རང་གིས་རྙེད་དོ་གཉིས་བབ་མི་རྙེད་དོ། །བོར་བའི་ནོར་དེའི་ས་མལ་མ་ཆགས་དགོས། །ལྷ་སྐུ་དཔེ་ཆར་ལྷ་ས་གོང་མར་བརྟགས། །ཕྱི་སར་གསུམ་བབ་མི་ཡི་ལག་ཏུ་སོང་། །རྩོད་འཐེན་བབ་ན་རྙེད་ཀྱང་གཏམ་གླེང་འོང་། །ཕྱི་ས་དང་པོར་གཅིག་བབ་རི་སྟོད་ནས། །ཕྱི་ས་འབྲིང་པོར་གཅིག་བབ་རི་སྐེད་ནས། །ཕྱི་ས་ཐ་གཅིག་ཆུ་འགྲམ་སྨད་ནས་རྙེད། །ཕོ་སར་གཅིག་གསུམ་ནམ་ཕུག་རྙེད་པའི་ངོ་། །བཞི་བབ་རྙེད་དཀའ་གཉིས་བབ་མི་རྙེད་ངེས། །ཕྱི་ས་ཆགས་ནས་རང་སའང་ཞན་གྱུར་ན། །རང་མིས་ཁྱེར་བའི་རྟགས་ཡིན་མོ་སྙིང་ནི། །སྟོང་ལ་ངན་ལ་གང་ན་མཐའ་རུ་བཟང་།། ༈ ཁ་ཆར་འབབ་དང་མི་འབབ་བརྟགས་པ་ནི། །གནམ་སྒོ་ས་སྒོ་དག་ལ་གཉིས་བབས་སམ། །ཡང་ན་གླིང་བཞི་བྱོ་བླུགས་བབ་པ་ན། །ཁ་ཆར་འབབ་ལ་འབབ་ཡུན་རིང་བའི་ངོ་། །གནམ་སྒོར་གསུམ་བབ་ཆར་པ་ཞག་གཅིག་འབབ། །གནམ་སྒོ་གཅིག་གམ་ཡང་ན་བཞི་བབ་ཚེ། །ཆར་འབོད་བྱས་ཀྱང་ཆར་དཀོན་འབབ་པར་དཀའ།། ༈ མགྲོན་པོ་འོང་དང་མི་འོང་བརྟགས་པ་ནི། །ལྷ་ས་ཕོ་ས་རྟ་སར་རེ་རེ་དང་། །ཁྱིམ་ས་བར་མར་གཅིག་གམ་གསུམ་བབ་ལ། །ཕྱི་ས་ཐ་མར་གཅིག་དང་སྒོ་ཐེམ་གཉིས། །བབ་ན་འོང་ལ་གཏམ་སྙན་བཅས་པ་ཡིན། །ཕོ་ས་རྟ་ས་མ་ཆོག་མི་དང་རྟ། །ངལ་དུབ་སེམས་ལས་ནད་ཀྱིས་བཏབ་ངོ་ཡིན། །སྒོ་ཐེམ་བཞི་བབ་ཕྱི་ས་ཐ་མ་ལའང་། །བཞི་བབ་ཞག་དྲུག་ཙམ་ལ་མི་འོང་བཤད། །སྒོ་ཐེམ་གཅིག་དང་ཕྱི་ས་ཐ་མ་ལ། །གཅིག་བབ་རླུང་གི་འཁོར་ལོ་ཞེས་བྱ་སྟེ། །མྱུར་བར་སླེབ་བམ་ཕྱི་ཐའི་གཅིག་དེ་ཡིས། །གསལ་སྐད་ཐོས་པའི་མོ་རུ་མཁས་རྣམས་འདོད། །ཕྱི་ས་དང་པོར་གསུམ་བབ་ལ་ཁ་ནས། །རྟ་པ་འོང་ལ་གཅིག་བབ་རྐང་ཐང་འོང་། །རྟ་སར་གཉིས་བབ་རྟ་རྨིག་འགུལ་བའི་ངོ་། །གཡུ་ཤམ་མགྲོན་པོ་འབྱོར་ཟིན་ཡང་ན་ནི། །ཇ་ཡུན་མ་སླེབ་རེ་ཞིག་མི་འོང་ངོ་། །ཕྱི་ས་གསུམ་བབ་གཅིག་བབ་རི་སྟོད་སྐད། །སྨད་ནས་མི་ནི་བཟང་འབྲིང་ཐ་མ་འོང་། །ཨག་རྩེ་གོར་མོ་བབ་ནའང་མགྱོགས་ངོ་ཡིན། །ཁྱིམ་ས་བརླིང་དང་སྒོ་དམ་ཕྱི་ས་གསུམ། །དེ་རུ་གཉིས་བཞི་མང་ན་འོང་མི་འགྱུར།། ༈ ཕར་འགྲོ་ལ་ནི་སྒོ་ཐེམ་ལ་གཉིས་དང་། །ཕྱི་ས་གསུམ་དུ་གཅིག་དང་གསུམ་བབ་ན། །གང་འདོད་དེར་སླེབ་ལྷ་ས་གསུམ་པོ་ལ། །གཅིག་གམ་གསུམ་བབ་མགོ་ཐོན་ཡོང་བས་བཟང་། །གཉིས་བབ་ཁ་སྨྲས་བཞི་བབ་ཤུལ་རྡོ་ཡིན།། ༈ ར་མདར་འགྲོ་ན་ལྷ་ས་གསུམ་པོ་དང་། །ཁྱིམ་ས་དང་པོ་བར་མར་གཅིག་གམ་གསུམ། །བབ་ཅིང་དགྲ་ས་ཆག་ན་ར་མདའ་ཆོད། །ཕྱི་ནང་གཉིས་ཀ་དར་ན་རྗེས་ཟིན་ཀྱང་། །ནོར་ནི་མི་ཐོབ་ལྷ་ས་གསུམ་པོ་ནི། །མ་འཆུག་རང་ལ་གནོད་ཉེས་མེད་པ་ཡིན། །རང་སར་གཉིས་བཞི་དགྲ་སར་གཅིག་གསུམ་མང་། །ཕྱི་རྗེས་མི་སླེབ་ངན་པས་ཤོར་བར་རིགས།། ༈ རྐུ་ལ་འགྲོ་ན་ཕྱི་ས་དང་པོ་ལ། །གཉིས་དང་བཞི་བབ་ཕ་རོལ་དམུ་གབ་ཁེབས། །རྐུ་བའི་ནོར་འཐོབ་ཕོ་ས་གྲོགས་ས་ལ། །གཉིས་རེ་ཕྱི་ས་ཐ་མར་བཞི་བབ་ན། །ནོར་རྫས་མི་ལོན་ཕྱི་ཐར་གཅིག་བབ་ནའང་། །ར་མདའ་རིགས་རྒྱུད་དངོས་པོ་མི་འཐོབ་བོ།། ༈ ཇག་ལ་འགྲོ་ན་རང་ས་བཟང་ཞིང་དར། །ཕྱི་ས་ཆག་ན་གནང་ཆོད་གཉིས་གའི་ས། །དར་ན་ཕུན་ཚོགས་ཕམ་རྒྱལ་འདྲེས་པའི་ངོ་། །གཉིས་ཀ་ངན་ན་དགྲ་ཕུང་ཀུན་བརླག་འོང་། །ཨག་རྩེ་སོགས་ལྔར་ཕྱི་ནང་བཟང་ན་འདྲེས། །དགྲ་ཟུན་བླང་ལེན་གང་ས་རྒྱལ་བ་ཡིན།། ༈ འདོད་དོན་འགྲུབ་བམ་མི་འགྲུབ་མོ་འདེབས་ན། །སྤྱིར་དུ་མོ་གཞུང་བཟང་ལ་གང་དམིགས་ཀྱི། །ས་མལ་ཆོག་ཅིང་བློ་ས་གྲོགས་ས་བཟང་། །སྒོ་ཐེམ་ལ་ནི་གཉིས་བཞི་མ་བབ་དགོས། །ཁྱད་པར་ཕྱི་ས་ཐ་མར་ལྟ་བ་གཅེས། །གཅིག་བབ་དོན་གྲུབ་གསུམ་བབ་གྲོགས་དང་བཅས། །བཞི་བབ་ཕྱི་དལ་གཉིས་བབ་དོན་མེད་འགྱུར། །ལུགས་གཅིག་ལ་ནི་ཕྱི་ས་བར་མ་ལ། །བརྟགས་པའི་སྲོལ་ཡོད་དཔྱད་ཚུལ་གོང་དང་འདྲ། །ཕྱི་ས་གསུམ་ལ་གཅིག་གསུམ་། །དོན་ཆེན་འགྲུབ་པའི་ངོ་ཡིན་ཤེས་པར་བྱོས།། ༈ གཞན་ཡང་སྲིའུ་གསོ་བའི་ལེའུ་ལ། །ལྷ་ས་དང་པོ་སྲུང་མདར་བརྟགས་པ་གཅེས། །སྟག་ཤར་རྣམས་ལ་ཕོ་སར་བལྟ་བ་གཅེས། །བུ་མེད་རྣམས་ལ་ཁྱིམ་ས་བར་མ་གཅེས། །བུ་ཆུང་ལ་ནི་མ་པང་བལྟ་བ་གཅེས། །ལོ་ཐོག་བཞོན་ཕྱ་ནོར་ས་བཟང་ངན་ནི། །ཁྱིམ་ས་ཐ་མ་དེ་ལ་བལྟ་བ་གཅེས། །དགྲ་སར་ལྷ་ས་དང་པོའི་རྫིའུ་གཅེས། །མདོར་ན་རང་རང་ས་རུ་དཔྱད་པར་བྱ།། ༈ སྙིང་མིག་སྲོག་གསུམ་བཟང་ན་མོ་བཟང་ཡིན། །མིག་བཟང་སྲོག་སྙིང་ཞན་ན་མོ་འབྲིང་ཡིན། །སྙིང་བཟང་སྲོག་མིག་ངན་ནའང་དེ་དང་འདྲ། །འདི་གསུམ་ངན་ན་གཞན་ཀུན་བཟང་ཡང་ངན། །དེ་ཕྱིར་བཟང་རྟགས་ངན་དུ་སྟོན་པ་དང་། །ངན་རྟགས་བཟང་དུ་མི་སྟོན་ཞིབ་དཔྱད་ནས། །ཚངས་པའི་ཐིག་བཏབ་བཞིན་དུ་སྨྲ་ཤེས་ན། །ཟག་བཅས་མངོན་ཤེས་ཕལ་གྱིས་དོ་ཟླ་མིན། །ཞེས་སོ། །སླར་སྨྲས་པ། ཨེ་མ་བསྟན་ཞབས་སྙིགས་མའི་དུས་འདི་རུ། །ས་སྟེང་ཕལ་ཆེར་བདག་འདྲའི་ཟོག་པོས་ཁེངས། །བཟང་བཟང་མི་ཆོས་བླ་མའི་བརྫུ་བག་གིས། །མང་མང་འགྲོ་བ་བསླུ་རྣམས་སྙིང་རྗེའི་གནས། །བདག་ཀྱང་དོན་དམ་བདེན་པ་མ་རྟོགས་པར། །ཉེར་མཁོའི་ཆོ་གའི་སྨིག་སྒྱུ་མདུན་བདར་ནས། །དད་ལྡན་རི་དྭགས་མང་པོའི་ཡིད་དབང་འཕྲོག །བསམ་གྱིན་རྣམ་སྨིན་ལ་འཇིགས་འཆི་ལ་འཚེར། །འོན་ཀྱང་སྐྱབས་གསུམ་ཀུན་འདུས་བླ་མ་ལ། །གསོལ་འདེབས་ཡིག་དྲུག་ཧྲུག་ཧྲུག་བཟླ་བཞིན་དུ། །བསྔོ་སྨོན་བྱ་ལས་ཐོད་རིས་བརྒྱད་ཅུ་རུ། །བགྲང་བར་གྱུར་ཚེ་གློ་བུར་ཅི་བྱ་ཡོད། །ཀུན་རྫོབ་བདེན་པ་རྟེན་འབྲེལ་མོ་རྩིས་འདི། །ངེས་པར་དམ་ཆོས་སྒྲུབ་ལ་མི་དགོས་ཀྱང་། །ཆོས་བརྒྱད་སྙིང་བཅུག་ལོག་འཚོས་ལྟོ་བ་འགེངས། །ལྟོ་ཕྱིར་གནམ་རྡིབ་གྲོང་ཆོག་སྔས་སྲུང་བྲིམ། །རང་སྐྱོན་མི་མཐོང་གཞན་ལ་ལྐོག་གྱུར་སྨྲ། །དད་པས་ཕུལ་བའི་དཀོར་གྱིས་བུ་སྨད་གསོ། །ཀ་ལི་ཐོགས་ནས་རྒྱལ་ཁམས་རླུང་བཞིན་ཉུལ། །ཡ་མཆུ་སྣུམ་བག་འདོད་པའི་སྙིང་ནོར་ཡིན། །གཞན་ཕན་བྱང་ཆུབ་སེམས་ཀྱིས་ཀུན་བསླང་ནས། །བསླུ་མེད་མཆོག་གསུམ་དཔང་པོར་བཀོད་ནས་སུ། །རྡེལ་འབྲས་སྲོང་པོར་བརྗོད་ན་ཉེས་ཆུང་ཡང་། །གདོན་རྫས་ངོས་འཛིན་མང་ན་ཟོག་པོ་དངོས། །དཔེ་འདི་དགེ་སྡིག་ཅིར་འགྱུར་མ་འཚལ་ནའང་། །རང་དང་གཞན་ལ་རྒྱུན་མཁོ་ཆེར་མཐོང་ནས། །རིགས་མི་གཅིག་པའི་ཡི་གེ་ལྔ་ལས་ནི། །ཚིག་ཉུང་དོན་ཚང་ཚུལ་དུ་འབད་པས་བསྡུས། །བདག་གི་ལྷག་བསམ་རྣམ་པར་དཀར་བ་དང་། །རིམ། །འགྲོ་ཀུན་གནས་སྐབས་ཉེར་འཚེ་ཀུན་ཞི་ནས། །མཐར་ཐུག་རྫོགས་སངས་རྒྱས་ཀྱི་སར་འགོད་ཤོག །ཅེས་པ་འདི་ནི་མགོན་བླ་ཡོན་ཏན་རྒྱ་མཚོས་བསྐུལ་ངོར། །མདོ་ཁམས་ཀྱི་བྱེ་བྲག་མ་སངས་གཡབ་སྤང་སྐྱེས་གཅིག་གིས་སྐྱོང་པའི་ཡུལ་གྲུ་ལྷོ་ཟླ་ངང་མ་གཡུ་འབྲུག་གྱེན་དུ་འགྲོ་མཁའི་སྟོད་ཀྱི་ཆར་འཁོད། གདོང་བེ་རུ་དགེ་རྒྱལ་ཞེས་མ་སངས་ཀྱི་རྫུས་བུ་མང་དུ་བྱུང་བའི་རིགས་སུ་སྐྱེས་པ་དཔལ་འབྲུག་པ་རིན་པོ་ཆེའི་རིང་ལུགས་ལ་ཞུགས་པའི་བནྡེ་གྲོང་ཉུལ་ཆོ་ག་དང་མོ་རྩིས་སྨན་གསུམ་གྱིས་འཚོ་ཞིང་རྒྱལ་ཁམས་ཀུན་ཏུ་ཁྱི་རྐུན་ལྟར་ཉུལ་བའི་ཟོག་པོ་མོ་འདེབས་མཁན། །བྱམས་མེ་ལྷ་མཆོག་ཅེས་པའི་སྤྱི་ཐེར་ཨ་ར་ཅན་དེས་ལོ་མཚམས་ལ་གནས་སྐབས། །ཟླ་བ་གྲོ་བཞིན་འགྲུབ་སྦྱོར་ཞིག་ལ་དབུ་བརྩམས། །ཐུན་བར་འགའ་རེར་བསགས་ཤིང་བདུད་རྩི་ཐུན